### NN 80/2024 (5.7.2024.), Obvezatne upute broj LN IV o imenovanju članova biračkih odbora za provedbu prijevremenih izbora za općinskog načelnika Općine Smokvica

DRŽAVNO IZBORNO POVJERENSTVO REPUBLIKE HRVATSKE

1372

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 4. srpnja 2024. donijelo je

OBVEZATNE UPUTE BROJ LN IV

O IMENOVANJU ČLANOVA BIRAČKIH ODBORA ZA PROVEDBU PRIJEVREMENIH IZBORA ZA OPĆINSKOG NAČELNIKA OPĆINE SMOKVICA

1. Članovi biračkih odbora imenuju se najkasnije 10 dana prije dana održavanja izbora, dakle najkasnije do 7. kolovoza 2024. do 24:00 sata.

Općinsko izborno povjerenstvo Općine Smokvica (dalje: Općinsko izborno povjerenstvo) imenuje članove biračkih odbora na svom području.

Članovi biračkih odbora ne smiju biti kandidati na izborima koje provode.

Članove biračkih odbora određuju političke stranke zastupljene u Općinskom vijeću Općine Smokvica (dalje: Općinsko vijeće) na dan stupanja na snagu Odluke Vlade Republike Hrvatske o raspisivanju prijevremenih izbora za općinskog načelnika Općine Smokvica, klasa: 022-03/24-04/245, urbroj: 50301-21/06-24-3, od 4. srpnja 2024., dakle na dan 18. srpnja 2024., na način da četiri člana biračkog odbora određuje većinska politička stranka, odnosno političke stranke, a četiri člana oporbena politička stranka, odnosno političke stranke.

Podatke o većinskim i oporbenim političkim strankama zastupljenim u Općinskom vijeću nadležno tijelo Općine Smokvica dostavlja Općinskom izbornom povjerenstvu.

Ako u dostavljenim podacima o stranačkom sastavu Općinskog vijeća nije naznačeno koje su političke stranke većinske, a koje oporbene, Općinsko izborno povjerenstvo će zatražiti od političkih stranaka koje participiraju u Općinskom vijeću da se same o tome bez odgode očituju. Općinsko izborno povjerenstvo će na osnovi dostavljenih očitovanja političkih stranaka utvrditi koje su političke stranke većinske odnosno oporbene, te će u skladu s utvrđenim imenovati članove biračkih odbora.

Ako se političke stranke ne izjasne pripadaju li većinskim ili oporbenim političkim strankama, tada te političke stranke neće ulaziti u kvotu za određivanje članova biračkih odbora.

Ako se pojedine grupacije političkih stranaka ne mogu dogovoriti o rasporedu svojih predstavnika u biračke odbore, njihov raspored odredit će Općinsko izborno povjerenstvo ždrijebom na način da će predstavnike političkih stranaka tako rasporediti da pojedina stranka bude zastupljena u najvećem mogućem broju biračkih odbora s obzirom na ukupni broj svojih predstavnika u Općinskom vijeću.

Ako političke stranke, ovlaštene za predlaganje članova biračkih odbora, ne odrede članove pojedinih biračkih odbora odnosno ako prijedlozi za imenovanje članova biračkih odbora ne prispiju Općinskom izbornom povjerenstvu najkasnije 12 dana prije održavanja izbora, dakle do 5. kolovoza 2024. do 24:00 sata, Općinsko izborno povjerenstvo samostalno će odrediti članove biračkih odbora.

2. Ove Obvezatne upute objavit će se u »Narodnim novinama«, a stupaju na snagu 18. srpnja 2024.

3. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira na to u kojem su rodu navedeni.

Klasa: 012-03/24-01/28

Urbroj: 507-03/07-24-4

Zagreb, 4. srpnja 2024.

Predsjednik
 mr. sc. Radovan Dobronić, v. r.